Ek weet nie of u dit weet nie, maar die Hollanders behoort natuurlik nie tot die beste waterkundiges in die wêreld nie. Die Nederlandse delta behoort verseker tot die onveiligste verstedelikte deltas en díe lewensgevaarlike kennis oor waterveiligheid, waterinfrastruktuur, watervoorsiening en waterbestuur word darem ook nie na alle hoeke van die wêreld geëksporteer nie, ook nie na Suid-Afrika nie. Om van die omvangryke Deltawerke maar te vergeet.
Want al die waterprobleme wat in Suid-Afrika bestaan, word natuurlik veroorsaak deur passaatwinde, orkane en vulkane. Dit is mos die hitte van vulkane wat die droogte in die Karoo veroorsaak. En die skeefgroei van die bome in die Jakarandastad word veroorsaak deur hewige passaatwinde, wat elke dag na dieselfde rigting krom waai. En wat sou die Kaap van Storms wees sonder orkane?! Natuurlik ken die snaakse Hollanders hierdie verskynsels nie. As dit ‘n bietjie waai of reën soek daardie hensoppers direk skuiling agter hul dyke.